Diari Oficial de la Generalitat Valenciana


Sumari del DOGV 5064, del 04-08-2005 (2005/8714)

ORDE de 15 de juliol de 2005, de la Conselleria de Cultura, Educació i Esport, per la qual es convoquen els premis Josep Renau d'Art Digital 2005.
--------------------------------------------------------------------------------------------------------------------------------------------------

### Dades del document

Número de DOGV
:   5064

Data del DOGV
:   04-08-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/8714


Data del document
:   15-07-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * premi cultural
    * belles arts
    * arts visuals
    * distinció honorífica
    * professió artística

ORDE de 15 de juliol de 2005, de la Conselleria de Cultura, Educació i Esport, per la qual es convoquen els premis Josep Renau d'Art Digital 2005. [2005/X8714]
  
El Decret 183/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport, establix que la Conselleria de Cultura, Educació i Esport és el departament del Consell de la Generalitat a què correspon exercir les competències relatives a l'educació en tots els nivells, política lingüística, promoció cultural, patrimoni artístic i esports.
  
Els premis Josep Renau d'Art Digital 2005 intenten crear un espai en què creadors i públic en general coincidisquen en l'apreciació de les possibilitats estètiques que oferixen les noves tecnologies de la informació i comunicació aplicades a l'art.
  
Per tot això,
  
ORDENE
  
Primer. Convocatòria
  
Convocar els Premis Josep Renau d'Art Digital 2005, així com aprovar les bases per què es regirà la convocatòria, que figuren en l'annex I, i els models de sol·licitud, que figuren en els annexos II i III.
  
Segon. Concessió dels premis
  
La concessió dels premis es realitzarà en un acte públic.
  
Tercer. Finançament
  
Els premis comptaran amb una dotació màxima de 30.000 euros, que serà abonada a càrrec de la línia de subvenció T5904000 del programa 452.20 del pressupost de la Generalitat Valenciana de l'any 2005.
  
DISPOSICIONS FINALS
  
Primera
  
S'autoritza la Direcció General d'Arxius i Innovació Tecnològica per a adoptar les mesures oportunes per al compliment i desenvolupament d'esta orde i també per a resoldre totes les incidències que es plantegen en la seua interpretació i execució.
  
Segona
  
La present orde produirà efectes des de l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament un recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Esport en el termini d'un mes a comptar de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
  
València, 15 de juliol de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per a la concessió dels Premis Josep Renau d'Art Digital 2005
  
Primera. Objectiu
  
La Conselleria de Cultura, Educació i Esport convoca la segona edició dels Premis Josep Renau d'Art Digital. Esta convocatòria de caràcter internacional pretén reconéixer els treballs més destacats que s'han realitzat al llarg dels últims dotze mesos en totes les àrees de la creativitat en què l'aplicació de les noves tecnologies de la informació està possibilitant el desenvolupament de nous llenguatges artístics i formes d'expressió.
  
Segona. Premis
  
1. En la present convocatòria s'establixen les següents modalitats i premis.
  
Modalitat A: Net.Art
  
Un primer premi de 6.000 euros.
  
Un segon premi de 3.000 euros.
  
Modalitat B: Videojoc
  
Un primer premi de 6.000 euros.
  
Una menció especial de 3.000 euros al videojoc que millor reflectisca la cultura valenciana.
  
Modalitat C: Art Digital
  
Un primer premi de 6.000 euros.
  
Un segon premi de 3.000 euros.
  
Menció Especial:
  
S'atorgarà una Menció Especial dotada amb 3.000 euros entre tots els treballs entregats en qualsevol de les modalitats anteriors (Net.Art, Videojoc i Art Digital).
  
2. Podrà declarar-se desert algun dels premis en qualsevol de les modalitats.
  
Tercera. Destinataris i forma de participació
  
1. Podran participar en la convocatòria creadors individuals i grups de qualsevol nacionalitat.
  
2. Queden exclosos de la possibilitat de participació en la convocatòria membres de l'organització, empleats de la Direcció General d'Arxius i Innovació Tecnològica, així com membres del jurat.
  
3. Els creadors assenyalats en el punt anterior podran participar com a grup de treball o individualment.
  
Quarta. Condicions de participació
  
1. Les persones o grups que opten a estos Premis hauran de presentar materials que versen sobre algun dels àmbits que figuren en la base quinta.
  
2. Així mateix els participants, abans de la finalització del termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE de 18.11.2003). Hauran d'acreditar eixos requisits per mitjà de declaració responsable, tal com preveu l'article 13.7 de la llei. Per a això podran utilitzar el model que figura en l'annex V.
  
3. D'acord amb l'article 14.1.e) de la llei, abans de dictar-se la proposta de resolució de concessió hauran d'acreditar que es troben al corrent en el compliment de les seues obligacions tributàries i de la Seguretat Social.
  
4. Els treballs hauran de ser originals; podran presentar-se en qualsevol dels dos idiomes oficials de la Comunitat Valenciana.
  
5. Els documents hauran de ser enviats en format digital, emmagatzemats en un suport físic. S'acceptaran els següents suports d'emmagatzemament:
  
a) CD-ROM
  
b) DVD-ROM
  
c) URL
  
6. En els casos que el treball estiga publicat en Internet i no puga ser enviat en els suports anteriorment citats, haurà de consignar-se la casella URL del formulari corresponent, amb l'adreça d'Internet en què estiga publicat el treball.
  
7. Els projectes presentats hauran d'estar finalitzats i en condicions de ser exhibits públicament.
  
8. No podran presentar-se a esta convocatòria treballs premiats en qualsevol altra convocatòria pública o privada.
  
9. No podran presentar-se tesis doctorals ni els treballs conduents a l'obtenció de la suficiència investigadora.
  
10. No podrà presentar-se un mateix treball a més d'una modalitat. Si es dóna esta circumstància, el jurat es reserva el dret de decidir en quina modalitat inscriure el treball.
  
11. No hi ha límit de grandària per als arxius emmagatzemats en CD-ROM o DVD-ROM.
  
12. La documentació no serà tornada als participants, per la qual cosa no s'han d'enviar originals.
  
13. La presentació dels treballs suposa l'acceptació expressa de totes les bases de la present convocatòria.
  
Quinta. Característiques dels treballs
  
Modalitat A: Net.Art
  
La categoria premia projectes concebuts i desenvolupats per a ser exposats en Internet. Esta categoria comprén qualsevol treball d'art digital l'entorn expositiu del qual siga Internet, incloent dissenys innovadors de pàgines web.
  
Modalitat B: Videojoc
  
Esta categoria inclou qualsevol tipus de videojoc d'ordinador. Es premiarà especialment l'originalitat i el tractament gràfic dels treballs. El premi especial s'atorgarà al que millor reflectisca la seua relació amb la identitat cultural de la Comunitat Valenciana.
  
Modalitat C: Art Digital
  
Esta categoria premia qualsevol obra artística que tinga com a característica principal haver sigut creada per mitjà de l'ús de noves tecnologies de la informació i que les necessite per a la seua exposició.
  
Modalitat D: Menció Especial
  
D'entre tots els projectes entregats en qualsevol de les modalitats anteriors (Net.Art, Videojoc i Art Digital), es concedirà una Menció Especial a aquell que expresse millor els valors de la interculturalitat: la igualtat dels éssers humans, l'acceptació de la diversitat cultural i la seua capacitat d'enriquiment en un món cada vegada més global.
  
Sexta. Tramitació de les sol·licituds
  
1. Les persones o els equips que vullguen participar en la convocatòria formularan les sol·licituds dirigides a la Direcció General d'Arxius i Innovació Tecnològica, que serà l'òrgan d'ordenació i d'instrucció de la present convocatòria; segons el model que figura en l'annex II, quan la sol·licitud es realitze a títol individual, o segons el model de l'annex III, quan la presente un grup.
  
S'enviarà confirmació per correu electrònic a tots els participants de la recepció de la sol·licitud.
  
2. La sol·licitud s'acompanyarà dels següents documents segons siga la modalitat:
  
. Memòria descriptiva sobre el treball presentat. Màxim 10 pàgines.
  
. Documentació que es requerix en els annexos II i III.
  
. Fotocòpia del DNI o passaport compulsada.
  
. ANNEX II: Presentació de treballs de forma individual.
  
. ANNEX III: Presentació de treballs en grup.
  
. ANNEX IV: Cessió de drets de propietat intel·lectual.
  
. ANNEX V: Declaració responsable.
  
3. Les sol·licituds es presentaran en el Registre General de la Conselleria de Cultura, Educació i Esport (av. Campanar, 32, 46275 València), en les direccions territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció de la Llei 4/1999, de 13 de gener. Quan es presente en una oficina de Correus es farà en sobre obert, a fi que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de la seua admissió.
  
4. Els interessats a presentar projectes hauran de remetre tota la documentació especificada en cada categoria abans del 14 d'octubre de 2005, data de tancament de la convocatòria.
  
Sèptima. Procés per a la concessió de premis
  
1. Els treballs presentats seran examinats i avaluats per un Jurat de Selecció constituït per:
  
President: el conseller de Cultura, Educació i Esport, que podrà delegar en el vicepresident.
  
Vicepresidenta: la directora general d'Arxius i Innovació Tecnològica.
  
Secretari, amb veu i sense vot: el cap de l'Àrea d'Informàtica, Organització i Innovació Tecnològica.
  
Vocals: quatre especialistes de prestigi reconegut en cada una de les categories i un representant de l'Institut Valencià d'Avaluació i Qualitat Educativa. Els components s'anunciaran abans de la resolució del premi.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
  
2. Elements de valoració: disseny, contingut, actualització, accessibilitat, originalitat i multilingüisme. El Jurat participarà tant en la selecció dels projectes finalistes com en la dels guanyadors.
  
Octava. Resolució de la convocatòria
  
1. El terme màxim per a resoldre la convocatòria és fins al dia 26 de novembre de 2005.
  
2. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, és desestimatori de la sol·licitud.
  
3. Les decisions del jurat de selecció seran inapel·lables.
  
4. Una vegada realitzat el procés de selecció, el jurat de selecció elevarà la proposta per a la concessió dels premis al conseller de Cultura, Educació i Esport, qui resoldrà la convocatòria.
  
5. En la resolució es publicarà la data d'entrega dels premis.
  
Novena. Pagament dels Premis
  
1. El pagament de l'import corresponent als Premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indica expressament en la sol·licitud. En este cas, la quantia del premi es distribuirà entre els autors o autores en el percentatge indicat en la presentació del treball, i caldrà facilitar les dades bancàries de tots els autors.
  
2. Els Premis estaran subjectes a retenció fiscal d'acord amb el que establix el Reial Decret 1775/2004, de 30 de juliol (BOE 04.08.2004).
  
3. La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE 18.11.2003).
  
4. Hi seran també aplicables els articles 36, 37, 40.1, 52 i següents, de la Llei 38/2003, de 17 de novembre, General de Subvencions (BOE 18.11.2003), que regulen la invalidesa de la concessió, les causes i obligacions de reintegrament dels premis concedits, així com les infraccions corresponents.
  
5. Quan les persones beneficiàries dels Premis tinguen assignada una dotació superior a 1.800 euros, hauran de presentar certificació actualitzada d'estar al corrent en les seues obligacions tributàries, segons el que disposa l'Orde de 30 de maig de 1996, de la Conselleria d'Economia i Hisenda (DOGV de 21.06.1996).
  
Deu. Propietat intel·lectual
  
L'autor o autors dels treballs entregats es comprometran a cedir gratuïtament i per escrit els drets de comunicació pública (difusió, incloent Internet a nivell internacional) sobre la mencionada obra, per un període de 5 anys a comptar des de la data d'esta cessió, en règim de no exclusivitat.
  
El document de cessió s'ajustarà al model que figura com a annex IV i haurà de ser presentat junt amb la sol·licitud. L'incompliment d'esta obligació comportarà deixar sense efecte la resolució de concessió del premi, i el reintegrament d'este, amb exigència de l'interés de demora.
  
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura, Educació i Esport.
  
Com a part de les activitats de promoció i difusió dels Premis Josep Renau, els artistes seleccionats hauran d'autoritzar l'ús sense exclusivitat dels materials remesos per a la seua difusió en mitjans de comunicació i publicacions complementàries de la convocatòria com ara catàleg, CD, DVD o CD-ROM, jornades, seminaris, festivals o semblants organitzats per la Generalitat Valenciana. En cap cas no es reproduiran les obres en la seua totalitat sense l'autorització expressa dels artistes.